Diari Oficial de la Generalitat Valenciana


Sumari del DOGV 9027, del 24-02-2021 (2021/1330)

RESOLUCIÓ d'11 de febrer de 2021, del director general de Relacions amb les Corts, per la qual es publica el conveni marc entre la Generalitat, a través de Conselleria de Participació, Transparència, Cooperació i Qualitat Democràtica, les diputacions de València, Alacant i Castelló, i la Federació Valenciana de Municipis i Províncies, per a col·laborar en matèria de participació, transparència i bon govern.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9027

Data del DOGV
:   24-02-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/1330


Data del document
:   11-02-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ d'11 de febrer de 2021, del director general de Relacions amb les Corts, per la qual es publica el conveni marc entre la Generalitat, a través de Conselleria de Participació, Transparència, Cooperació i Qualitat Democràtica, les diputacions de València, Alacant i Castelló, i la Federació Valenciana de Municipis i Províncies, per a col·laborar en matèria de participació, transparència i bon govern. [2021/1330]  
  
La Generalitat, a través de Conselleria de Participació, Transparència, Cooperació i Qualitat Democràtica les Diputacions de València, Alacant i Castelló i la Federació Valenciana de Municipis i Províncies han subscrit, prèvia tramitació reglamentària, el dia 16 de desembre de 2020, el conveni marc per col·laborar en matèria de participació, transparència i bon govern, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 10 de febrer de 2021 i número 69/2021, és procedent la publicació en el Diari Oficial de la Generalitat Valenciana del conveni marc esmentat, que figura annex a aquesta resolució.  
  
València, 11 de febrer de 2021.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Generalitat, a través de la Conselleria de Participació, Transparència, Cooperació i Qualitat Democràtica, les diputacions de València, Alacant i Castelló i la Federació Valenciana de Municipis i Províncies, per col·laborar en matèria de participació, transparència i bon govern  
  
València, 16 de desembre de 2020  
  
Reunits  
I. La consellera de Participació, Transparència, Cooperació i Qualitat Democràtica, Rosa Pérez Garijo, nomenada per Decret 6/2019, de 17 de juny, del president de la Generalitat (DOGV 8572, 17.06.2019), en representació de la Generalitat, en virtut de l'autorització conferida per a la signatura del present conveni per Acord del Consell de 2 d'octubre de 2020.  
II. Carlos Mazón Guixot, president de la Diputació Provincial d'Alacant, que actua en virtut de la competència que li atorga la Resolució de la Presidència número 3755, de 16 d'octubre de 2020.  
III. José Pascual Martí García, president de la Diputació Provincial de Castelló, que actua en virtut de la competència que li atorga l'Acord de la Junta de Govern de 20 d'octubre de 2020.  
IV. Antoni Francesc Gaspar Ramos, president de la Diputació Provincial de València, facultat en virtut del Decret del President número 9444, de 27 d'octubre de 2020.  
V. Rubén Alfaro Bernabé, president de la Federació Valenciana de Municipis i Províncies que actua en la seua condició de president d'aquesta, en virtut de les funcions atribuïdes pels seus Estatuts.  
Les parts, en la representació que ostenten i amb les facultats que els seus respectius càrrecs els confereixen, es reconeixen capacitat legal suficient per a l'atorgament del present conveni, i a aquest efecte,  
  
Exposen  
I. L'Estatut d'Autonomia de la Comunitat Valenciana preveu en el seu article 9 la promulgació d'una llei autonòmica sobre el dret a una bona administració i l'accés als documents de les institucions i administracions públiques valencianes. Aquest mateix article reconeix el dret de tots els valencians a participar de manera individual o col·lectiva en la vida política, econòmica i social de la Comunitat Valenciana, i estableix que la Generalitat promourà la participació dels agents socials i del conjunt de la societat civil en els assumptes públics. La participació dels ciutadans i ciutadanes en els assumptes públics constitueix un dels pilars bàsics sobre els quals es desenvolupen i prenen forma la democràcia avançada i l'autogovern. En aquest sentit, el diàleg entre ciutadania i administracions públiques que caracteritza la noció de govern obert no només és positiu i oportú, sinó que és imprescindible per al desenvolupament d'una societat democràtica i avançada que consolide el nostre estat de benestar.  
II. La Llei 2/2015, de 2 d'abril, de transparència, bon govern i participació ciutadana de la Comunitat Valenciana plasma aquest mandat estatutari, en regular i garantir l'exercici del principi de transparència i el dret de lliure accés a la informació pública en la Comunitat Valenciana; i promoure i fomentar la participació ciutadana en els assumptes públics, de forma individual o col·lectiva, i regular les relacions de la Generalitat amb la ciutadania i amb organitzacions i entitats de la societat civil.  
III. Aquesta llei inclou, en el seu àmbit subjectiu, les entitats integrants de l'Administració local de la Comunitat Valenciana i les entitats del seu sector públic vinculades o dependents, i la seua disposició addicional primera estableix que la Generalitat col·laborarà amb les entitats locals en la posada en marxa de mecanismes per a la promoció i el foment de la transparència, de l'accés a la informació pública i de la participació ciutadana.  
IV. L'article 13 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions assigna a la Conselleria de Participació, Transparència, Cooperació i Qualitat Democràtica les competències en matèria de participació ciutadana, transparència, responsabilitat social, foment de l'autogovern i cooperació al desenvolupament.  
V. Les diputacions provincials, entitats territorials l'àmbit d'actuació de les quals és la província, conforme a l'article 31 i 36 de la Llei 7/1985, de 2 d'abril, reguladora de les bases de règim local, tenen entre altres competències les d'assegurar la prestació integral i adequada en la totalitat del territori provincial dels serveis de competència municipal i l'assistència i cooperació jurídica, als municipis.  
VI. La Federació Valenciana de Municipis i Províncies és l'associació amb major implantació, constituïda per municipis i províncies i altres entitats locals de la Comunitat Valenciana que voluntàriament ho decidisquen, per a la defensa promoció de l'autonomia local i dels interessos locals, de conformitat amb el que disposen la Constitució, l'Estatut d'Autonomia de la Comunitat Valenciana, la Llei 7/1985, de 2 d'abril, de 2 d'abril, reguladora de les bases de règim local i la Llei 8/2010, de 23 de juny, de règim local de la Comunitat Valenciana.  
  
VII. Cal garantir el suport i l'acció de les administracions públiques i els actors municipalistes perquè tots els municipis valencians estiguen en condicions de complir les obligacions de transparència i desenvolupar polítiques de govern obert. A més, també és fonamental que aquestes actuacions de suport es complementen i tinguen un mínim comú que responga a una estratègia per a les administracions públiques de la Comunitat Valenciana, afavorint així l'eficiència, les economies d'escala, la innovació, l'intercanvi de bones pràctiques. No es pot oblidar que des de fa anys vivim en una situació en què cobra una especial importància reforçar la confiança en les institucions, el diàleg i el treball conjunt al voltant de la transparència, la integritat i la participació ciutadana per a reduir la distància entre la ciutadania i les institucions.  
  
VIII. En definitiva, resulta necessari establir un marc de col·laboració entre les administracions públiques i els actors municipalistes per tal de facilitar el compliment de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana en l'àmbit local. Es tracta de crear un espai de col·laboració amb el món local que permeta coordinar l'actuació de les administracions públiques de suport al món local, establir criteris comuns i compartir informació i bones pràctiques per a avançar en unes institucions més participatives, íntegres i transparents.  
  
Per tot el que s'ha expressat anteriorment, les parts signants formalitzen aquest conveni de col·laboració de conformitat amb les següents  
  
Clàusules  
  
Primera. Objecte  
L'objecte d'aquest conveni és establir un marc permanent i estable de col·laboració entre la Conselleria de Participació, Transparència, Cooperació i Qualitat Democràtica, les diputacions provincials de Castelló, València i Alacant i la Federació Valenciana de Municipis i Províncies per a garantir l'aplicació i desplegament de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en l'àmbit de l'Administració local i avançar conjuntament en polítiques de transparència, bon govern i participació ciutadana en les administracions públiques de la Comunitat Valenciana.  
El marc de relació estable constituït pel present conveni pren la denominació d'Aliança Valenciana pel Govern Obert.  
  
Segona. Objectius i àmbits  
1. El conveni té com a principals objectius garantir el millor compliment de la normativa de transparència, fomentar les pràctiques i els valors de bon govern i integritat pública, promoure l'obertura i reutilització de dades i fomentar la participació ciutadana en els assumptes públics en l'àmbit de l'Administració local de la Comunitat Valenciana.  
  
2. Per a la consecució d'aquests objectius, s'abordaran les següents àrees estratègiques:  
a) Garantir el compliment de les obligacions legals de transparència en tots els governs locals de la Comunitat Valenciana, especialment en els que tenen menys població o recursos, de la manera més eficaç i eficient possible.  
b) Promoure la millora continua i les bones pràctiques de transparència, participació, bon govern i integritat pública.  
c) Fomentar l'obertura i reutilització de dades amb mecanismes d'interoperabilitat entre les administracions públiques valencianes.  
d) Promoure la participació de la ciutadania en els assumptes públics i el desenvolupament de mecanismes i processos participatius en el funcionament dels governs locals.  
  
Tercera. Actuacions i línies de treball  
En el marc d'aquest conveni, i per a assolir els seus objectius, les parts es comprometen a impulsar, de manera coordinada i en l'exercici de les seues respectives competències i funcions, les següents actuacions:  
a) Prestar suport, assessorament i assistència tècnica, jurídica i tecnològica als ajuntaments, especialment als que compten amb menys població o capacitat tècnica.  
b) Impulsar i coordinar estratègies de suport econòmic als ajuntaments, especialment als que compten amb menys població o capacitat econòmica, per tal de promoure l'eficiència dels recursos públics.  
  
c) Desenvolupar eines comunes que faciliten el compliment de les obligacions de transparència i la posada en marxa de mecanismes de govern obert.  
d) Establir criteris de coordinació per a afavorir la màxima eficiència i eficàcia en les accions de suport per a la transparència, el bon govern i la participació ciutadana en els governs locals.  
e) Coordinar programes conjunts d'accions de formació dirigides a personal tècnic local i membres de les corporacions locals. A aquest efecte, les parts col·laboraran i intercanviaran recursos i informació sobre les accions de formació que impulsen cadascuna d'elles i, quan siga possible, es promourà la compartició de materials o recursos.  
  
f) Elaborar models, guies i recursos per a facilitar l'aplicació de la normativa de transparència amb criteris comuns i el desenvolupament de polítiques de participació, integritat i bon govern.  
g) Promoure la interoperabilitat i la interconnexió de portals, dades i sistemes d'informació per al millor compliment de les obligacions de transparència i el foment de l'obertura de dades públiques.  
h) Fomentar la creació de xarxes col·laboratives entre entitats locals i entre personal tècnic de les administracions públiques valencianes per a l'intercanvi d'informació i bones pràctiques i per al foment de la innovació pública.  
i) Impulsar mecanismes i metodologies comunes per a avaluar el nivell de compliment de les obligacions de transparència i l'avanç i impacte de les polítiques de govern obert en les entitats locals valencianes.  
j) Procurar que les particularitats del món local siguen tingudes en compte en el disseny i desenvolupament de les polítiques públiques per al govern obert i que en l'àmbit local es coneguen els instruments i mecanismes de garantia existents.  
A falta de regulació expressa la modificació del conveni requerirà acord unànime dels signants.  
  
Quarta. Grups de treball  
Les parts es comprometen a col·laborar en el desenvolupament de les accions necessàries per a abordar les línies de treball previstes en aquest conveni marc de col·laboració. Aquesta col·laboració podrà ser objecte de desplegament i concreció per mitjà de convenis específics, en els quals es reflectirà la dimensió i abast d'aquesta.  
En l'àmbit d'aquest conveni marc, es podran constituir els grups de treball que es consideren oportuns per les parts implicades. Aquests grups estaran formats per representants designats per les parts, hauran d'actuar coordinats entre ells i amb la comissió de seguiment i hauran de tindre en compte criteris de paritat d'igualtat de gènere en la seua composició.  
Als grups de treball, en cas de ser constituïts, els correspondran, entre d'altres, les següents funcions:  
- Proposar possibilitats de col·laboració en assumptes d'interès comú.  
- Treballar conjuntament en el marc de les diferents àrees estratègiques previstes en aquest conveni marc.  
- Preparar altres convenis de col·laboració o programes d'execució del present, sobre matèries seleccionades, dintre de les línies de treball establides en la clàusula tercera.  
  
Cinquena. Comissió de seguiment  
Per al compliment dels compromisos i seguiment de la marxa del conveni s'ha de constituir una comissió mixta de seguiment i control que n'ha d'adequar el funcionament al que s'estableix en els articles 15 i següents de la Llei 40/2015, d'1 d'octubre, de règim jurídic del sector públic (d'ara en avant, LRJSP).  
La comissió de seguiment i control estarà composta per dos membres de cadascuna de les entitats firmants, designats per cadascuna d'elles. En la composició d'aquesta comissió s'hauran de tindre en compte els criteris de paritat de gènere.  
La comissió de seguiment s'ha de constituir en el termini de 15 dies a partir de l'entrada en vigor d'aquest conveni, i sense perjudici de les funcions que expressament es recullen en l'article 9 del Decret 176/2014. Correspon a la persona que ocupe la presidència dirimir amb el vot els empats, a l'efecte d'adoptar acords, tal com estableix en l'article 19.2.d de la LRJSP.  
La comissió s'ha de reunir, almenys, una vegada a l'any i totes les vegades que es considere necessari, a petició de qualsevol de les parts signants del conveni.  
Correspon a la comissió de seguiment vetlar pel compliment, desenvolupament i execució correctes del conveni, així com impulsar la realització de totes les actuacions que siguen necessàries per a l'elaboració dels convenis específics que es deriven.  
Ha de remetre una còpia de les actes, acords o informes que, si s'escau, emeta en el desenvolupament i l'execució de les funcions que tinga assignades a la Conselleria de Participació, Transparència, Cooperació i Qualitat Democràtica.  
  
Sisena. Vigència  
El present conveni marc estarà vigent des de la data de la seua signatura i tindrà una duració de dos anys, prorrogables automàticament per anualitats, fins a dos anys més, sempre i quan no hi haja denúncia expressa d'alguna de les parts amb una antelació mínima d'un mes natural abans de la finalització del conveni.  
  
Setena. Causes d'extinció  
Són causes d'extinció del conveni les següents:  
1. Finalització del termini de vigència del conveni.  
2. L'acord mutu de les parts, manifestat per escrit.  
3. L'incompliment d'alguna de les parts de qualsevol de les obligacions contretes i/o clàusules establides en el conveni, i també l'incompliment de la normativa vigent en la matèria, la qual cosa faculta l'altra per a la resolució unilateral d'aquest, amb l'audiència prèvia a l'altra part en els termes previstos en el paràgraf penúltim d'aquesta clàusula.  
  
4. Les causes generals establides per la legislació vigent.  
Si en qualsevol moment, durant la vigència d'aquest conveni, com a conseqüència del seguiment realitzat, es comprova l'existència d'alguna de les causes d'extinció abans expressades, es pot demanar la resolució del conveni, i comunicar-ho a l'altra part i concedir-li un termini de deu dies per a la presentació d'al·legacions, de conformitat amb el que s'estableix en la legislació reguladora del procediment administratiu comú i la resta de normativa que puga resultar aplicable. Això sense perjudici que qualsevol de les parts pot notificar a la part incomplidora un requeriment perquè complisca en un determinat termini les obligacions o compromisos que es consideren incomplits. Aquest requeriment s'ha de comunicar al responsable del mecanisme de seguiment, vigilància i control de l'execució del conveni. Si transcorregut el termini indicat en el requeriment persisteix l'incompliment, la part que el va dirigir ha de notificar a l'altra part signant la concurrència de la causa de resolució i s'ha d'entendre resolt el conveni. No és procedent exigir indemnització per incompliment al no comportar conseqüències econòmiques.  
  
En cada cas concret, en funció de la causa específica d'extinció i a la vista de la situació de les actuacions en curs d'execució, les parts han d'establir la forma de finalització d'aquestes actuacions.  
  
  
Huitena. Obligacions econòmiques  
Tal com s'arreplega a l'article 11.2 del Decret 176/2014 del Consell pel qual es regulen els convenis que subscriu la Generalitat: «L'aplicació i execució d'aquest conveni, incloent-se a aquest efecte tots els actes jurídics que pogueren dictar-se en la seua execució i desplegament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials».  
  
Per a les obligacions econòmiques que es puguen derivar, es formalitzaran convenis o acords singulars de col·laboració en què es concretaran aquestes obligacions perquè siguen directament exigibles.  
  
Novena. Règim jurídic del conveni  
Aquest conveni té caràcter administratiu i es regeix pel que s'estableix en les clàusules o, en defecte d'això, pel que es disposa en la normativa general, i el règim jurídic és aplicable l'establit per la LRJSP, pels articles de caràcter bàsic de la LGS (disposició final primera), així com els preceptes de tal caràcter del Reglament de la Llei esmentada, aprovat per Reial decret 887/2006, de 21 de juliol (RLGS), i finalment pel que s'estableix en la LHPG, tot això en relació amb el que disposa el Decret 176/2014.  
La resolució de les controvèrsies que puguen plantejar-se sobre la interpretació i l'execució d'aquest conveni han de resoldre's d'acord mutu entre les parts, a través de la Comissió de Seguiment. Si no pot aconseguir-se aquest acord, les possibles controvèrsies han de ser resoltes de conformitat amb el que disposa la LJCA.  
  
Desena. Clàusula de difusió  
Les entitats sotasignades es comprometen a destacar la seua col·laboració mútua en tots els mitjans que utilitzen, respectant en tot cas les directrius d'imatge externa que s'indiquen per les parts, i també els logotips, marques i la resta d'elements distintius de cadascuna de les parts. Qualsevol forma de col·laboració conjunta realitzada en l'àmbit del present conveni marc haurà de reconèixer i fer constar la participació de les parts. Addicionalment, es comprometen a donar la màxima difusió possible de les activitats a través dels seus canals habituals i, en especial, a través d'internet o d'altres suports electrònics i la utilització d'enllaços en les pàgines de les entitats signants.  
  
  
Onzena. Clàusula de transparència  
D'acord amb l'article 12 del Decret 105/2017, de 28 de juliol, del Consell, de desenvolupament de la Llei 2/2015, de 2 d'abril, de la Generalitat, en matèria de transparència i de regulació del Consell de Transparència, accés a la informació pública i bon govern, s'ha de donar publicitat al text íntegre dels convenis subscrits, i també de les modificacions i addendes, excepte quan no siga possible publicar-los en la seua integritat per raons de confidencialitat, establides en la normativa en matèria de convenis o en la seua normativa específica. Aquesta previsió ha de recollir-se explícitament en les disposicions del conveni, i en aquests casos, s'ha de publicar com a mínim el que preceptua l'article 9.1.c de la Llei 2/2015, de 2 d'abril. En concret, aquest conveni de col·laboració s'ha de publicar tant en el Portal de Transparència de la Generalitat (gva Oberta) com en les pàgines web de la resta d'entitats firmants.  
Així mateix, les parts es comprometen a complir, en els termes que siguen aplicables, el que estableix el Reglament (UE) 2016/679 del Parlament i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD), pel qual es deroga la Directiva 95/46/CE (Reglament general de protecció de dades), la Llei orgànica 3/2018, de protecció de dades i garantia dels drets digitals (BOE 294, 06.12.2018), i altres disposicions aplicables.  
I com que les parts estan d'acord amb el contingut d'aquest document, i per deixar-ne constància i en prova de conformitat, se signen cinc exemplars en el lloc i la data abans indicats.  
  
La consellera de Participació, Transparència, Cooperació i Qualitat Democràtica: Rosa Pérez Garijo.  
El president de la Diputació Provincial d'Alacant: Carlos Mazón Guixot.  
El president de la Diputació Provincial de Castelló: José Pascual Martí García.  
El president de la Diputació Provincial de València: Antoni Francesc Gaspar Ramos.  
El president de la Federació Valenciana de Municipis i Províncies: Rubén Alfaro Bernabé.